# **DECIZIA ETAPEI DE ÎNCADRARE**

## Nr. din

Ca urmare a solicitării de emitere a acordului de mediu adresate de **SC MITROFAN SRL**, cu sediul în oraș Cajvana, nr. 1550, Judetul Suceava, înregistrată la APM Suceava cu nr. 12488/27.11.2017, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,
3. **Directivei 2014/52/UE a Parlamentului Uniunii Europene şi a Consiliului din 16.04.2014 de modificare a Directivei 2011/92/UE** privind evaluarea efectelor anumitor proiecte publice şi private asupra mediului.

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 17.09.2018, că proiectul **“Dezvoltarea activității SC MITROFAN SRL prin înființarea unei stații de prefabricate și pavele în corpul de clădire C6“** propus a fi amplasat în comuna Comănești, sat Comănești, judetul Suceava, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

1. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, pct. 10 a). proiecte de dezvoltare a unităților/zonelor industriale.

b) Conform criteriilor de selecție din Anexa 3 la HG nr. 445/2009:

**1. Caracteristicile proiectului**

a) mărimea proiectului:

Prin prezenta investitie se propune schimbarea destinatiei corpului de cladire C6 – din atelier (reparatii utilaje) in statie de prefabricate de beton (boltari, borduri) si pavele.

Indicatori tehnici propuși:

Suprafața terenului:

* Arie teren: 14.300 mp
* Arie construita existenta: 1.810,00 mp
* Arie construita propusa: 1.810,00 mp
* Arie construita desfasurata: 1.810,00 mp
* Arie desfasurata propusa - 1.810,00 mp

Funcţiunea propusă:

* Tipul construcţiei : Constructie existenta
* Dimensiunile maxime ale clădirii: 54,00X11,95 m
* Regimul de înălţime: P
* H. maximă coama: 6,45 m
* Suprafaţă construită la sol: 650,00 mp
* Suprafaţă construită desfășurată : 650,00 mp

Se prevede pastrarea structurii de rezistenta actuala, interventiile ce se vor efectua asupra cladirii fiind efectuate asupra invelitorii, inchiderilor exterioare si tamplariei exterioare.

Soluții de închidere exterioare verticale - Pereții exteriori vor fi realizați din zidărie de BCA grosime 20 cm tencuiti pe ambele fete.

Învelitoarea se va realiza tabla cutata vopsita in camp electrostatic, montata pe panele de beton existente.

Tamplarie exterioara se va realiza din PVC cu geam termopan pentru ferestre si din metal pentru usile de acces.

*Utilităţi:*

Alimentarea cu apă

* Faza de organizare de șantier: apa va fi asigurata de catre executant prin mijloace proprii (cisterne, recipiente de stocare).
* Faza de exploatare: Se va realiza prin racordul la rețeaua de alimentare cu apa proprie de la fantana existenta cu grup de pompare. printr-un branşament general realizat din ţeavă de PEHD Dn 50 mm, pozată direct în pământ, pe pat de nisip de 15 cm, la cota de min. -1,10 m de la CTA.

Evacuarea apelor uzate

* Faza de organizare de șantier: va fi prevazută cu toaleta ecologica cu bazin propriu de stocare.
* Faza de exploatare: Se va realiza prin racordul la rețeaua de canalizare proprie existenta pe amplasament în bazin vidanjabil din beton etans.
* Apele pluviale – vor fi colectate, in interiorul proprietatii, prin intermediul sistemelor de jgheaburi si burlane si folosite pentru intretinerea spatiului verde;

Alimentarea cu energie electrică

* Faza de organizare de șantier: se va asigura prin branșament electric temporar conform prevederilor legale.
* Faza de exploatare: se va asigura prin branșament electric la rețeaua de distribuție existenta pe amplasament.

b) *cumularea cu alte proiecte:* Pe amplasament, într-o construcție alăturată, funcționează un Punct colectare şi sortare deşeuri nepericuloase şi periculoase, aparțințnd tot SC MITROFAN SRL;

c) *utilizarea resurselor naturale*: nu este cazul;

d) *producția de deșeuri*:

Principalele categorii de deşeuri care vor rezulta din activitatea de execuţie a proiectului sunt:

* pulberi ciment de la operaţiile de construcţii şi finisaje;
* pământul în exces de la operaţiile de săpături

Pe toată durata execuţiei deşeurile rezultate vor fi transportate de pe teren şi duse la un depozit autorizat de deşeuri.

Dșeurile menajere și reciclabile ale locatarilor vor fi stocate selectiv și predate către societăți autorizate din punct de vedere al protecției mediului pentru activități de colectare/valorificare/eliminare.

*e) poluarea şi alte efecte nocive*:

- pe perioada derularii lucrarilor de executie pot aparea emisii:

- pulberi ciment de la operaţiile de construcţii şi finisaje;

- noxe de la mijloacele de transport a materialelor;

- pulberi pământ de la operaţiile de săpături;

Aceste emisii au un caracter provizoriu, in intervale mici de timp, luandu-se masuri pentru reducerea acestora (stropiri, program de lucru adaptat pentru executia lucrarilor si operatiuni de transport, folosirea unor mijloace de transport performante, etc).

- în perioada lucrărilor de construire, zgomotul va fi generat de utilajele de excavatie şi mijloacele de transport si se va avea in vedere utilizarea unor utilaje silentioase, cu un grad ridicat de fiabilitate si randament ridicat;

*f) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform cunoştinţelor ştiinţifice*: pe perioada execuţiei şi funcţionării obiectivului este redus, nu se utilizează substanţe periculoase, alimentarea utilajelor cu carburanţi se face numai la staţiile de distribuţie carburanţi autorizate.

i) *riscurile pentru sănătatea umană*: nu este cazul.

**2. Localizarea proiectului**

a) *utilizarea actuala şi aprobată a terenurilor*: conform certificatului de urbanism nr. 21/15.11.2017 emis de Primăria Comănești, terenul este situat în intravilanul localităţii, este proprietatea beneficiarului amplasamentul propus are folosința actuală curți-construcții industriale și edilitare, conform destinației stabilite în PUG-ul com. Comănești.

b) *bogăţia, disponibilitatea, calitatea şi capacitatea de regenerare relative ale resurselor natural (inclusive solul, terenurile, apa şi biodiversitatea) din zonă şi din subteranul acesteia:* nici unul din criteriile enumerate nu vor fi afectate de implementarea proiectului propus.

*c) capacitatea de absorbţie a mediulu naturali, acordându-se o atenţie specială următoarelor zone:*

i) zonele umede, zone riverane, guri ale râurilor – nu este cazul;

ii) zonele costiere şi mediul marin – nu este cazul;

iii) zonele montane şi forestiere – nu este cazul;

iv) rezervaţii şi parcuri naturale – nu este cazul;

v) zone clasificate sau protejate de dreptul naţional; zone NATURA 2000 desemnate în conformitate cu Directiva 92/43/CEE şi Directiva 2009/147/CE: nu este cazul.

vi) zonele în care au existat deja cazuri de nerespectare a standardelor de calitate a mediului prevăzute de legislaţia în vigoare şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – nu este cazul;

viii) peisaje şi situri importante din punct de vedere istoric, cultural sau arheologic – nu este cazul.

**3. Caracteristicile impactului potenţial**

*a). importanţa şi extinderea spaţială a impactului (zona geografică şi dimensiunea populaţiei care poate fi afectată)* – lucrările nu vor avea un impact negativ asupra factorilor de mediu şi nu vor crea un disconfort pentru populaţie pe perioada execuţiei lucrărilor;

*b). natura impactului-* va fi cauzat de lucrările de terasamente şi construcţii, cu un impact redus asupra mediului,

*c). natura transfrontieră a impactului-*  lucrările propuse nu au efecte transfrontieră;

*d). intensitatea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

*e). probabilitatea impactului* – impact redus, pe perioada de execuţie şi în perioada de funcţionare a obiectivului;

*f). debutul, durata, frecvenţa şi reversibilitatea preconizate ale impactului* – impact redus, pe perioada de execuţie şi în perioada de funcţionare a obiectivului, cu reversibilitate certă;

g). *cumularea impactului cu impactul altor proiecte existente şi/sau aprobate* - în zona respectivă nu sunt în aprobare sau aplicare alte proiecte cu impact semnificativ care să cumuleze impactul cu cel produs de proiectul propus;

h). *posibilitatea de reducere efectivă a impactului* - prin utilizarea de tehnologii curate, cu impact cât mai redus asupra factorilor de mediu şi asupra populaţiei.

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

Proiectul nu face obiectul prevederilor OM nr.19/2010 privind evaluarea adecvata a efectelor potentiale a investitiei asupra ariilor naturale protejate de interes comunitar.

Proiectul propus nu poate afecta direct sau indirect nici o arie protejată de interes comunitar.

**Condiţiile de realizare a proiectului:**

- investiţia se va realiza cu respectarea documentaţiei tehnice depuse precum, a legislaţiei de mediu în vigoare şi a avizelor menţionate în 21/15.11.2017 emis de Primăria Comănești;

- **Se vor obține: actul de reglementare al Inspectoratului pentru Situații de Urgență Bucovina Suceava și Avizul de gospodărire a apelor;**

- toate suprafețele de teren rămase neocupate de construcții vor fi amenajate ca spații verzi;

- conform art. 22, alin 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitentă asupra acestor modificări;

- se vor respecta cu stricteţe limitele şi suprafeţele de lucru, modul de depozitare a materialelor şi a rutelor alese pentru transport;

- se vor amenaja locuri de stocare în condiţii de siguranţă pentru mediu şi sănătatea umană a deşeurilor ce vor rezulta din executarea lucrărilor şi se va asigura gestionarea corespunzătoare a acestora în conformitate cu prevederile Legii nr. 211/2011. Deşeurile reciclabile colectate pe categorii, conform prevederilor legale, se vor valorifica către firme specializate în colectare/reciclare. Deşeurile menajere se vor colecta şi preda la operatorii locali de salubritate autorizaţi;

# - **valorile-limită ale indicatorilor de zgomot generat de desfăşurarea lucrărilor, în faza de organizare de șantier și în faza de funcționare a instalațiilor, se va încadra la limita receptorilor protejaţi, în prevederile Ord. MS nr. 994/2018 pentru modificarea și completarea Normelor de igienă și sănătate publică privind mediul de viață al populației, aprobate prin Ordinul ministrului sănătății nr. 119/2014;**

- la finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială;

- neafectarea calităţii factorilor de mediu pe perioada derulării lucrărilor investiţiei şi după punerea în funcţiune a obiectivului;

- la finalizarea lucrarilor se va intocmi documentatia tehnică pentru obtinerea autorizatiei de mediu.

**Condiţii impuse pentru organizarea de şantier**:

- se va avea în vedere execuţia rapidă a lucrărilor şi încadrarea în termenul de realizare a investiţiei,

- utilajele de construcţii se vor alimenta cu carburanţi numai de la staţii de distribuţie carburanţi autorizate;

- întreţinerea utilajelor/mijloacelor de transport (spălarea lor, efectuarea de reparaţii, schimburile de ulei) se vor face numai la service-uri autorizate;

- titularul are obligaţia de a urmări modul de respectare a legislaţiei de mediu în vigoare pe toată perioada de execuţie a lucrărilor şi să ia toate măsurile necesare pentru a nu se produce poluarea apelor subterane, de suprafaţă, a solului sau a aerului.

Titularul proiectului are obligaţia de a notifica Agenţia pentru Protecţia Mediului Suceava dacă intervin elemente noi necunoscute şi asupra oricărei modificări ale condiţiilor care au stat la baza emiterii prezentei, înainte de realizarea modificării.

Prezenta decizie se poate revizui, în cazul în care se constată apariţia unor elemente noi, necunoscute la data emiterii .

Prezenta decizie este valabilă pe toată perioada de aplicare a proiectului.

**La finalizarea proiectului, titularul va informa Agenția pentru Protecția Mediului Suceava. APM va efectua un control de specialitate pentru verificarea respectarii prevederilor deciziei etapei de incadrare, conform art. 49 din Ord. 135 /2010 privind aprobarea Metodologiei de aplicare a evaluarii impactului asupra mediului pentru proiecte publice si private.**

**Procesul-verbal intocmit in situatia prevazuta anterior se anexeaza si face parte integranta din procesul-verbal de receptie la terminarea lucrarilor.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

Şef Serviciu Avize, Acorduri, Autorizaţii

Intocmit